Anno Domini millesimo quadringentesimo nonagesimo tertio, in generali Capitulo apud Cistercium, statuta et diffinita sunt quae sequuntur. ORATIONES 1.  Pro sanctissimo … etc. ut 1492. 2.  Praeterea pro serenissimo… (*locus vacuus*), necnon… etc. ut 1492. 3.  Insuper pro burgensibus… etc. ut 1492. 4.  Ceterum pro pace… etc. ut 1492. 5.  Demum pro felicis… etc. ut 1492. [DIFFINITIONES] GENERALES 6.  Cum Ordo noster… etc. necnon in summa 6731 franc. 6 gross. 12 denar. pro resta computationum Capituli generalis anni immediate praecedentis et praecedentium, nulla mentione hic facta de recepta ultimorum subsidiorum, quia necdum sunt arrestata, de et pro toto tempore praeterito… etc. ut 1492. 7.  Omnes et singulas, *etc. ut in anno praecedenti, n° 7. 8.  Cum uniuscuiusque religionis et Ordinis personae regulares, tam in obsequiis divinis quam in exterioris habitus modestia, compositione certum sibi modum et formam indixerunt, quibus ad invicem convenientes et ab aliorum Ordinum personis distinctae ac differentes habeantur, ita ut etiam inter viros et mulieres, quos idem Ordo complectitur, de ipsius habitus exterioris forma id solum mutari deceat, quod sexus varietas pro sui qualitate mutandum expostulat, eidem in colore in utrislibet semper remanente, nihilominus tamen quia plurimae eiusdem Ordinis nostri abbatissae et moniales huiusmodi salubris et honestae instutionis [institutionis] ac generalis consuetudinis, propriaeque salutis immemores, spretaque religionis honestate et humili simplicitate ac uniformitate, nigri, rubei, viridis, sanguinei, persei, grisei et aliorum curiosorum et variorum colorum tunicas pro cuiuslibet appetitu et voluntate deferre praesumunt, in grande eiusdem Ordinis, turpiusque honoris, famae et commendationis dispendium. Huiusmodi itaque temerariae curiositati et curiosae temeritati et difformitati, praesens generale Capitulum obviare et resistere desiderans, insequendo praecedentium Ordinis patrum in diffinitionibus, statutis et ordinationibus satis apparentem super his intentionem, statuit, et sub excommunicationis poena districtius inhibet omnibus eiusdem Ordinis abbatissis et monialibus, ne de cetero tunicas alterius quam albi et scapularia quam nigri coloris deferre praesumant, aut vestire neve quascumque iuvenculas ad novitiatus habitum recipere nec receptas pro novitiis tenere et reputare, nisi tunicis albis indutae, ac iuxta Ordinis simplicitatem decenter habituatae fuerint. Confirmat autem et tenore huius diffinitionis ratificat et approbat praesens generale Capitulum quidquid super huiusmodi monialium habitus compositione, forma et colore, per abbatem Claraevallis in visitatione Hispaniarum et aliarum plurimarum terrarum, locorum et dominiorum novissimis annis per generale Capitulum sibi commissorum ordinatum extitit quomodolibet aut mandatum. Eisdem etiam omnibus Ordinis monialibus sub poenis et censuris Ordinis idem generale Capitulum inhibet, ne praetextu quarumdam litterarum papalium vel aliarum quarumcumque litterarum vel indulgentiarum cuicumque presbytero saeculari, vel etiam de Ordine Mendicantium, vel alterius cuiuscumque Ordinis, sed dumtaxat personis Ordinis nostri eisdem et Ordine deputatis praesumant confiteri. 9.  Praesens generale Capitulum insequendo multas diffinitiones, statuta et privilegia Ordinis, statuit, praecipit et mandat, ut sicut religiosi fratres Ordinis habitum gerunt in colore et modo uniformem, ita quoque moniales totius Ordinis in habitus forma assimilentur, portando scilicet deinceps usque tunicas albas, scapularia et vela nigra sub cuculla vel mantello, confirmando omnia et singula quae in Hispania, regnisque et provinciis circumvicinis dominus abbas Claraevallis, s. th. pr., circa praedicta, auctoritate Capituli generalis visitando et reformando ordinavit et observari mandavit, sub censuris et poenis Ordinis inhibendo omnibus et singulis monialibus Ordinis, ne de cetero quibuscumque aliis quam confessoribus de Ordine eis ordinatis confiteri praesumant. 10.  Generale Capitulum volens occurrere multis et variis scandalis et dissolutionibus plurium monachorum monasteriorum praecipue commendatorum Ordinis, quod commendatariis nullam super ipsos iurisdictionem habent, qui praetextu privilegiorum neque prioribus neque ipsis commendatariis debitam Ordinis obedientiam exhibere procurant, sed ad gravissima flagitia, detestandaque et enormia vitia passim declinant, declarat, statuit, quod usque ad aliam suam dispositionem dicti monachi in monasteriis sic commendatis sint ipsis monasteriorum prioribus in omnibus et singulis ita obedientes et subiecti secundum formam Ordinis, prout moris est, abbatibus obedire ; quod si dictorum monachorum de cetero excesserit quispiam, dicti priores tales excedentes puniant et corrigant, secundum Ordinis formam, invocato etiam auxilio commendatariorum, si dictis prioribus regulariter obedire noluerint, et nihilominus quamprimum fuerit possibile, super his Rmum D. Cisterciensem aut generale Capitulum informare non omittant ; ita tamen quod propter hoc generale Capitulum non intendit novam eisdem commendatariis super religiosis aut regularibus personis iurisdictionem attribuere. DIFFINITIONES SPECIALES 11.  Generale Capitulum ex speciali gratia concedit abbati Eberbacensi, quod hinc infra triennium, novitios quos aliunde ad hoc idoneos noverit et habeant annos infra ad professionem expirationem et completionem anni probationis ad professionem idoneos admittere et suscipere possit, ita dumtaxat ut ipsi novitii libere renuntient residuo temporis anni sui probationis. 12.  Abbati de Montepetroso praecipit generale Capitulum sub censuris Ordinis, quod summa diligentia per omnes iuris et iustitiae vias recuperet et ad monasterium suum reducat fratrem N. monachum professum suum, qui contra Ordinis privilegia, sine licentia, Fratrum Minorum Ordinem intrare praesumpsit. 13.  Quia multae et variae materiae supervenerunt in praesenti generali Capitulo, quae apud Cistercium his tribus diebus expediri non potuerunt, praesens generale Capitulum dictarum materiarum et causarum decisionem, diffinitionem et determinationem Rmo D. N. Cisterciensi, quatuor primis et aliis Diffinitoribus quos vocaverint, et qui interesse poterint, secundum laudabilem morem hactenus observatum in Ordine, apud Divionem vel alibi, committit in plenaria Ordinis potestate. 14.  Capitulum generale certis et iustis ex causis inhibet abbati, priori, cellerario, sacristae, subpriori, bursario et procuratori monasterii de Maristella, sub poena excommunicationis latae sententiae, ne lacum quemdam prope monasterium situm, atque ipsi monasterio sine medio pertinentem quomodocumque alienare, vendere aut impignorare praesumant. 15.  Generale Capitulum studens pacificare et terminare querelas et controversias inter abbatem modernum et seniores monasterii de Schonavia, habita matura deliberatione, cum se ambae partes ad determinationem Capituli submisissent, ita ordinat et diffinit, ut dictus senior abbas… (*nil aliud*). 16.  Abbatibus de Rupibus et de Callovio et cuilibet eorum in solidum praesens generale Capitulum committit, quatinus omnes et singulas Ordinis personas, quas per testes fide dignos, litteras seu cedulas obligatorias, aut alia sufficientia documenta, abbati seu conventui monasterii de Fontemorum in aliquibus pecuniis obligatas invenerint, ad eidem abbati et conventui aut eorum legitimo procuratori debite et integre satisfaciendum compellant, in plenaria Ordinis potestate. 17.  Idem pro Cistercio, abbatibus de Firmitate, de Regalimonte et de Maceriis. 18.  Idem pro Claravalle, abbatibus de… (*nil aliud*). 19.  Abbati de Claritate praesens generale Capitulum committit quod se informet diligenter super causis eiectionis fratris Laurentii Menhart de Bellabrancha, ibidem professi, ut secundum quod invenerit, dictum fratrem ad monasterium suum de Bellabrancha reponat et inducat, aut aliunde quod iustum viderit super eodem fratre disponat, in plenaria Ordinis potestate. 20.  Dignissimae sublimationi Sanctissimi domini nostri, domini Alexandri divina providentia Papae VI, sacri Ordinis nostri protectoris benivoli, ad summum exaltati apicem summe congaudens generale Capitulum, lege hucusque observata cogitur de alio speciali ac benivolo protectore cogitare, ne Ordo sacer in suprema totius christianitatis Curia defensore seu protectore favorabili careat. Quamobrem praesens generale Capitulum, post longam et maturam super his deliberationem, iuxta novissima et usque in praesens observata Ordinis privilegia, unanimi omnium Diffinitorum consensu ad dictum protectionis officium reverendissimum in Christo patrem dominum Baptistam, cardinalem de Ursinis vulgariter nuncupatum, cum possibili reverentia et honore nominavit et elegit, sicut et praesenti diffinitione nominat et elegit, suae reverendissimae paternitati supplicando devotius, quatinus dictam electionem acceptare totumque Ordinem, sicut pater filios amantissimos, cum privilegiis, libertatibus et religiosis consuetudinibus diligere, protegere et potenti virtute defensare dignetur. 21.  Genibus in terram positis, et manibus sursum levatis, supplicando Sanctissimo domino nostro, quatinus viri protectoris benevolentiam nullatenus remittendo dictam electionem ratam et gratam habere, sacratumque hunc Reginae coeli Ordinem in hoc eligendi privilegio conservare, ac speciali benedictione simul et favore commendatum habere non dedignetur. 22.  Praesens generale Capitulum sufficienter informatum de certis diffinitionibus, statutis et ordinationibus, actis, factis anno superiori in generali Capitulo, easdem diffinitiones, statuta et ordinationes et quaslibet earum confirmat, roborat et approbat, ac si de verbo ad verbum praesenti diffinitioni insererentur. 23.  Abbatibus de Alba dominorum et de Bebenhusen, et cuilibet eorum in solidum, committit generale Capitulum, quod se diligenter informet super quodam magno et notabili debito, quo monasterium de Fonte regis obligatur venerabili abbati et monasterio de Salem, et si invenerint, ac per testes, litteras, scedulas, aliaque munimenta, iuste et sufficienter probaverint, aut probari fecerint, dictum abbatem et conventum monasterii de Fonte regis praefato abbati de Salem ac monasterio eius iusto debito obligari, ipsos abbatem et conventum ac quemlibet eorum per omnes iuris et iustitiae vias, et alias Ordinis censuras plene et integraliter solvi faciant et solvi procurent. 24.  Ad humilem supplicationem abbatis Mulbronnensis praesens generale Capitulum dat, concedit et indulget, ut quoniam crebro hospites honesti, litterati, nobiles et magnates, qui non solum dicto monasterio Mulbronnensi, sed etiam toti Ordini sunt honori et adiumento, monasterium ipsum accedere et gratia hospitalitatis suscipi solent, possit sine conscientiae scrupulo idem abbas in mensa sua eisdem, ut praemittitur, hospititibus [hospitibus] sic diebus in Ordine consuetis dare et impartire esum carnium, totiens quotiens eidem abbati vel in absentia eius, priori dicti monasterii, honestum et congruum visum fuerit. 25.  Pro parte religiosorum in monasterio de Valle Dei in Austria praesenti generali Capitulo intimatum fuit et lacrimabiliter conquestum, quod modernus eiusdem loci de Valle Dei abbas per imperialem maiestatem, sine ullo saltem legitimo titulo aut iure, intrusus est in dictam abbatiam, et eiusdem bona tam mobilia quam immobilia vendit, impignorat, consumit et dissipat ; quibus malis et incommodis generale Capitulum obviare cupiens, abbatibus de Sancta Cruce et de Zwetla committit et mandat ut super huiusmodi facta generali Capitulo relatione, se diligenter informent, et si eam veram esse per debitam informationem invenerint, ad punitionem etiam usque ad depositionem dicti abbatis, et praemissorum delictorum emendationem secundum Ordinis instituta, privilegia, ordinationes et statuta indissimulanter procedant, in plenaria Ordinis potestate. 26.  Abbati de Mulbron [Mulbronn] committit generale Capitulum ut diligenter inquirat, an utile sit monasterio de Schonavia quasdam terras, quas generali Capitulo nuntiaverunt eiusdem loci abbas et conventus, sibi fore minus utiles, vendere et alienare, et provenientes de huiusmodi venditione pecunias in comparatione et emptione aliorum reddituum magis utilium applicare ; quod si expedire et fieri debere compererit, illud fieri debere et posse decernat, et sic factum confirmet et approbat, in plenaria eiusdem Ordinis potestate. 27.  Abbati de Campoprincipum praesens generale Capitulum committit ut diligenter videat et examinet decreta provisionum et institutionum modernorum abbatum de Novomonte, de Zwetla et de Cella angelorum, et ipsis visis et examinatis, si huiusmodi provisiones invenerit fuisse rite et canonice, ac secundum Ordinis statuta et diffinitiones factas fuisse, easdem confirmet, ratificet et approbet, in plenaria Ordinis auctoritate. 28.  Abbatibus de Lancken et de Bildhausen committit ut diligenter inquirant, an sicut abbas et conventus de Eberaco generali Capitulo significaverunt, pro ampliori commodo ipsius monasterii de Eberaco expediat unam curiam, eis pro nunc parum utilem, prope alteram curiam eidem usui monasterii attributam, sitam, alicui probo et honesto viro haereditario iure seu ad perpetuum censum per se et haeredes suos tenendam locent, mediante aliquo annuo censu et reparationibus per eum fiendis, et si id expendiens [expediens], et dicto monasterio de Eberaco utile fore compererint idem fieri posse et deberi decernant, in plenaria Ordinis potestate. 29.  Praesens generale Capitulum pie compatiens ingravescenti aetati et senectuti moderni abbatis de Hymmerot, eidem concedit, ut ad visitanda suae filiationis monasteria aliquem suorum monachorum transmittere possit, sintque per talem mittendum ordinata et constituta eiusdem auctoritatis et vigoris, si secundum sacri Ordinis nostri usus, consuetudines, constituta et privilegia facta fuerint, ac si dictus abbas de Hymmerot eadem in propria persona ordinasset et constituisset. 30.  Praesens generale Capitulum attendens certas necessitates, quibus monasterium de Albaripa pro nunc dignoscitur subiacere, gratiose dispensat cum eiusdem loci abbate, ut usque ad immediate sequens triennium non teneatur mittere scolarem ad Parisiense vel aliud generale studium, dummodo per dictum tempus iuvenem teneat Divione in grammaticalibus et primitivis scientiis imbuendum. 31.  Generale Capitulum praecipit et mandat abbati monasterii B. M. de Crista, in virtute salutaris obedientiae, ac sub censuris Ordinis, quatinus fratrem Ioannem Jagnart, monachum dicti monasterii de Crista, gregi suo associet et ad regularem professionem suscipiat ; huiusmodi diffinitionis executionem abbati Longivadi, in plenaria Ordinis potestate committendo. 32.  Cum dudum abbas monasterii B. M. de Precibus, ex speciali mandato et ordinatione Capituli generalis, certam summam pecuniarum a diversis monasteriis Ordinis ad succurrendum monasterio B. M. de Bonarequie, et fratri Henrico eiusdem monasterii de Bonarequie moderno abbati, qui in principio suae promotionis multos habebat ad dictam abbatialem dignitatem expectatores, ad quas pecunias reddendas, quamprimum pacificam obtinuisset dictae abbatialis dignitatis assecutionem et possessionem, ipsi abbati de Precibus aut Rmo D. Cistercii, per eos aut alterum eorum refundendas respective singulis monasteriis qui huiusmodi pecunias intuitu pietatis ad insinuationem et mandatum, ut praefertur, Ordinis mutuo tradiderant, et nihilominus iam per novem annos dictam pacificam possessionem assecutus, huiusmodi pecunias dicto abbati de Precibus eas repetenti, usque in hodiernum diem reddere dissimulavit et dissimulat, praesens generale Capitulum committendo praecipit et mandat abbatibus de Villanova et de Malereyo, Nannetensis dioecesis, et eorum cuilibet in solidum, quatinus dictum abbatem de Bonarequie ad infra proximum festum Dominicae Nativitatis eidem abbati de Precibus huiusmodi summas integraliter refundendum, sub excommunicationis latae sententiae poena, ac per omnes debitas iuris et iustitiae vias indissimulanter compellant, aut alter eorum compellat, in plenaria Ordinis potestate. 33.  Ad supplicationem abbatis de Hymmerod praesens generale Capitulum decernit et mandat, quod de cetero in prioratu Sanctae Catharinae prope Remienberch recipiantur novitii, similiter eiusdem prioratus et loci professi, ita quod dictus abbas de Hymmerod non teneatur mittere illic proprios monachos, sed solum sicut pater abbas super dicto prioratu habeat auctoritatem. 34.  Visa et intellecta per generale Capitulum protervia et contumacia sororis Aleydis de Wederstein, monialis professae prioratus B. M. de Valle rosarum, quae cum de promotione et institutione eiusdem loci modernae priorissae, ad dictum Capitulum generale appellasset et dictam priorissam, necnon abbatem de Hymmerod, eiusdem loci patrem abbatem, multipliciter in expensis gravasset, propterea quod ad respondendum dictae appellationi ad ipsum generale Capitulum, proprium nuntium destinare coacti sunt, ad quod generale Capitulum dicta appellans non accessit, nec procuratorem misit, ipsum generale Capitulum condemnat dictam monialem ad refundendum sumptus et expensas per dictos priorissam et abbatem de Hymmerod ad mittendum ad dictum generale Capitulum factos, de quorum sumptuum et expensarum summa relationi nuntii ad hoc missi generale Capitulum decernit fore standum, quod huiusmodi appellationem, sicut praemittitur, frivole factam cassat, irritat et annullat, dictae moniali sub poena incarcerationis districte praecipiendo, ut de cetero praefatam priorissam super contentis in praetensa appellationis occasione nullatenus molestare vel inquietare praesumat. 35.  Generale Capitulum arduis necessitatibus Ordinis semper providere cupiens et volens, iuxta expressum mandatum S. D. N. D. Innocentii VIII taxas contributionum anno nonagesino [nonagesimo] per generale Capitulum taxatas et astallatas, ac anno tunc sequenti confirmatas, praesens generale Capitulum extremas Ordinis considerans necessitates, easdem taxas et diffinitiones desuper expeditas, usque ad aliam ipsius dispositionem confirmat, ratificat et prorogat, omnibus et singulis commissariis Ordinis districte sub censuris Ordinis praecipiendo, quod sine defectu a singulis monasteriis in eorum commissionibus contentis, praefatas taxas ex integro exigant, levent et recipiant ; renuentes seu contradicentes aut differentes per apostolicas et Ordinis censuras viriliter ad solvendum compellendo. Si vero dicti commissarii viderint taxas aliquorum monasteriorum verum valorem bonorum, reddituum et proventuum ipsorum monasteriorum notabiliter excedere, propter quod se gravata esse iuste conqueri possent, praesens generale Capitulum dictis commissariis dat auctoritatem easdem taxas ita moderandi et inter monasteria suarum commissionum distribuendi et partiendi, quod, integra remanente summa Capituli, nullum monasterium inde gravetur, aut si in pace omnium ita fieri non possit, consilia sua ad Rmum D. N. Cisterciensem, vel ad generale Capitulum transmittent, ut super his decenter provideant. 36.  Conquestiones et querimonias per abbatem de Valloliis, s. th. pr., factas et motas adversus fratrem Ioannem Loisiel, dicti monasterii de Valloliis professum, praesens generale Capitulum remittit ad Rmum D. N. Cisterciensem, ut dictum fratrem Ioannem audiat, examinet, causasque discutiat, ac iuxta merita vel demerita determinet et disponat, puniendo regulariter puniendos. 37.  Conquestus est et se deplanxit coram praesenti Capitulo generali abbas monasterii de Porta coeli quod frater Ioannes Strentzlin professus suus, sicut pridem saepe attentavit tam per scripta quam aliunde personaliter accesserit Rmum D. N. Parisiis, tantumque effecerit male narrando erga D. Cistercii, ut dictus abbas conquerens coactus sit expresso mandato dicti Rmi D. N. ipsum fratrem in studio generali Friburgi tenere et sustentare, cum tamen idem frater ante duos annos, per commissarios expresse ad hoc per Rmi D. N. deputatos, etiam usque ad carceres inclusive fuerit iudicatus et punitus. Cum ergo dictus frater Ioannes Strentzlin sinistre et fallaciter a Rmo D. N. supra memoratum mandatum extorserit, generale Capitulum dictum mandatum revocat, cassat et annullat, in virtute salutaris obedientiae et sub poena carceris dicto fratri Ioanni praecipit et mandat, ut proprio abbati suo debitam exhibeat obedientiam, nihilominus ipsi abbati iuxta formam Ordinis potestatem super proprium monachum dando. 38.  Ad instantiam et voluntatem illustrissimi principis domini Alberti, ducis Bavariae, generale Capitulum dat et concedit sorori Dorotheae, professae monasterii monialium de Felici porta, ut ubicumque reperire possit aliud monasterium reformatum et regulatum Ordinis nostri, prout ipsa desiderat, in quo suscipiatur, ibidem regularem professionem emittere, seque ipsam stabilire possit et valeat, dictam sororem Dorotheam a casibus, si quos incurrit propter exitum a monasterio suo Felici porta, absolvendo, eamque ad omnes Ordinis dignitates rehabilitando. 39.  Zelo animarum sacri Ordinis reformationis et sanctimoniae incrementa generale Capitulum semper desiderans, committit abbati de Campo principum, s. th. pr., ut iuxta suam discretionem auctoritate Ordinis, abbatissae et monasterio monialium de Slierpach assignet et instituat visitatorem et reformatorem abbatem de Hylaria, ut melior et dicto monasterio monialium possit regularis observantia institui et custodiri. Interea iuridictionem [iurisdictionem] paternam abbatis monasterii de Valle Dei, super dicto monasterio monialium de Slierpach, suspendendo usque ad aliam Capituli generalis vel Rmi D. N. Cisterciensis dispositionem. 40.  Abbatibus de Sancta Cruce et de Zwetla, et cuilibet eorum in solidum, generale Capitulum committendo mandat et praecipit, ut quamprimum fuerit possibile, se transferant vel alter se transferat ad monasterium de Valle Dei, ibidemque visitant et reforment iuxta institutiones, privilegia et statuta Ordinis nostri, in capitibus et in membris, tam in spiritualibus quam in temporalibus, omnia et singula, quae invenerint visitanda, emendanda, corrigenda et disponenda, super vita et moribus abbatis dicti monasterii de Valle Dei se diligenter et plene informando, et si excessus et crimina exegerint, dictum abbatem deponendo, et ipsi monasterio canonice et secundum formam et privilegia Ordinis de novo pastore providendo, aliaque omnia et singula circa praemissa agendo et faciendo quae iuxta formam Ordinis fieri solita sunt et consueta ; praesentibus per immediatum annum in suo robore duraturis. 41.  Ad idem pro monasterio de Victoria in Carinthia, abbatibus de Runa et de Novomonte. 42.  Cum Salvatoris voce dignus sit operarius mercede sua, iustissimum et rationi consonum est, quod R. D. protector et sacri Ordinis nostri ac etiam dominus procurator in Curia, ad quos spectat pro Ordine libertatumque ipsius conservatione diu noctuque militare, et causas Ordinis bene et commode gubernare, stipendia rationabilia et possibilia recipiant ; et quia Ordo nullas in communi habet pecunias seu provisiones, nisi contributiones annuas, praesens generale Capitulum, priorum patrum vestigiis inhaerendo, ordinat contributiones monasteriorum Italiae et partium circumvicinarum, iuxta declarationem sub sigillo Diffinitorum ad R. P. D. procuratorem generalem Ordinis transmissam per eumdem dominum procuratorem cum potenti auxilio et favore R. D. protectoris levari, dando eidem domino procuratori potestatem et mandatum speciale levandi per se vel per deputatos suos ipsas contributiones, iuxta quottas sub sigillo Diffinitorum sibi transmissas, et easdem petendi, exigendi et recipiendi, et de receptis bonas et sufficientes quittantias faciendi. Contradictores vero seu solvere differentes, per censuras in privilegiis Ordinis contentas, viriliter compellendo, de quibus in primis distribuet quolibet anno praefato R. D. protectori pro stipendiis summam centum ducatorum auri de camera, de residuo autem sua deinceps percipiet stipendia, residuum ad dispositionem Capituli generalis reservando, et de universis, tam receptis quam expensis, per fideles et claras computationes quolibet anno Capitulum generale certiorabit. 43.  Abbati de Alna committit generale Capitulum ut se informet super traditione cuiusdam domus vulgariter appellatae ac dictae de Pontiche ad annuum censum, quam traditionem facere volunt abbatissa et conventus B. M. de Veteri vineto eodem die factam, super quo informationem remittat domino abbati Claraevallis, cui Capitulum generale dat auctoritatem dictum tractatum traditionis confirmandi vel infirmandi, ac in hoc quod iustum fuerit decernendi, in plenaria Ordinis potestate. ELECTIONUM ET TRACTATUUM CONFIRMATIONES 44.  Electionem, institutionem, promotionem et installationem venerabilis fratris Michaelis ad dignitatem abbatialem monasterii de Ozzeck, prius eiusdem monasterii cellerarii, factam per abbatem monasterii Waltsachsen, eiusdem loci de Ozzeck patrem abbatem prout in litteris… approbat *etc.* supplendo. *etc.* 45.  Ad idem, pro alio fratre Michaele de abbatiali dignitate de Sancta Cruce. 46.  Electionem, institutionem, promotionem et installationem religiosi fratris Erhardi, tunc cellerarii monasterii de Waltsachsen, ad dignitatem abbatialem eiusdem monasterii, factam per abbatem monasterii de Volkolderode, patrem abbatem dicti monasterii de Waltsachsen, necnon spontaneam resignationem senioris abbatis Erhardi, prout in litteris, etc. 47.  Electionem, promotionem, institutionem et installationem factam de persona fratris Petri Legrant, de dignitate abbatiali monasterii B. M. de Valle regis, per dominum abbatem de Igniaco, eiusdem loci patrem abbatem… approbat, *etc.* supplendo, *etc.* 48.  Abbatibus de Elantio et de Bonoportu praesens generale Capitulum committit, ut se diligenter informent super electione et promotione ad dignitatem abbatialem monasterii B. M. de Ursicampo, factam de persona fratris Nicolai Botoin, praesentis abbatis de Valleregis, eiusdem monasterii de Ursisampo expresse professi, prout in litteris, etc., et si dictam electionem rite et canonice secundum Ordinis nostri instituta fuisse factam, eamdem in plenaria Ordinis potestate approbent et confirment ; sin autem dictam electionem et promotionem minus canonicam fuisse, crimina quoque quae dicto electo imponuntur vera fore invenerint, eamdem electionem infirment, cassent et annullent, ac circa huiusmodi negotium decernant et faciant quod secundum Deum et conscientiam invenerint faciendum, in plenaria eiusdem Ordinis potestate. 49.  Electionem, institutionem, promotionem et installationem ad dignitatem abbatialem monasterii B. M. de Bebenhusen per abbatem de Schonavia, dicti loci de Bebenhusen patrem abbatem, factam de persona fratris Ioannis de Fridingen, antedicti monasterii de Bebenhusen expresse professi, prout in litteris, *etc.* confirmat, *etc.* supplendo, *etc.* 50.  Anniversarium per abbatem et conventum monasterii B. M. de Longovado indultum et concessum illustrissimo principi domino Francisco de Britannia, comiti de Vertus, baroni Duvangon, domino de Cliesson et de Champlote, prout apparet lucidius in litteris dictorum abbatis et conventus super hoc confectis, quibus haec praesens diffinitio annectitur, praesens generale Capitulum approbat, ratificat et confirmat. 51.  Tractatum initum, factum et passatum inter abbatem et conventum monasterii B. M. de Longovado ex una, et Guillelmum de Ferrofrondore, Ioannem Milot seniorem, et Ioannem Milot iuniorem, partibus ex altera, tamquam utilem ipsi monasterio, *etc.*, approbat, *etc.* 52.  Tractatum pacis et concordiae initum et passatum per venerabilem abbatem Claraevallis, auctoritate generalis Capituli commissum, ad visitationem omnium et singulorum locorum et personarum Ordinis in partibus Hispaniarum consistentium, eadem auctoritate Capituli generalis passatum inter abbatem reformatorem congregationis monasteriorum nonnullorum Ordinis in regnis Castellae et Legionis sub quadam societate et vulgariter de *Observantia* vocatorum, eiusque coabbates et priores et conventus, super certis differentiis inter dictos abbatem reformatorem, abbates, priores et conventus ex una, et totum Ordinem et Capitulum generale partibus ex altera, habitis et haberi formidatis, prout in quodam instrumento super hoc confecto latius continetur, cuius tenor sequitur et est talis : attento quod huiusmodi tractatum pacis et concordiae praefati abbas reformator et abbates et diffinitores sui capituli provincialis confirmaverint et ratificaverint, praesens generale Capitulum, habita super hoc matura deliberatione, dictum pacis et concordiae tractatum, prout et quemadmodum, ut praemittitur, in instrumento super hoc confecto plenius continetur, etiam laudat, approbat, ratificat et confirmat. REGISTRUM 53.  Die 13 septembris anni 1493 coram Rmo D. N. Cisterciensi et dominis Diffinitoribus personaliter constituti, prout citati fuerant, venerabiles patres Erhardus senior et Nicolaus modernus abbas de Schonavia, et super litigio et differentiis inter eos motis per praefatum Rmum D. N. apertis et eis oblatis duabus viis, amicabili scilicet compositione vel rigorosa et iudiciali, ac per sententiam dictarum litium terminatione elegerunt et se submiserunt ad irrefragabiliter tenendum quidquid praefati Rmus D. N. et Diffinitores, visis eorumdem contendentium iuribus, duxerunt ordinandum, quibus iniunctum fuit, ut infra eiusdem diei vesperas produxissent quidquid producere vel allegare voluissent. REHABILITATIONES 54.  Ad supplicationem abbatis de Vetericella, praesens generale Capitulum misericorditer dispensat cum fratre Matheo Stelmechet, eiusdem monasterii de Vetericella monacho expresse professo, ut non obstante infamiae nota, et inhabilitate quam incurrit per saeculum, regulari habitu dimisso, discurrendo, possit nihilominus ad omnes actus, voces, officia, et dignitates assumi, etc. dignitate abbatiali inclusa ; omnibus eiusdem monasterii de Vetericella regularibus personis inhibendo, ne super huiusmodi infamiae nota et inhabilitate eidem fratri Matheo insultent aut improperent. 55.  Ad idem, pro Matheo Steinberg, fratribus Frederico Martel et Erhardo Ysenman, eiusdem monasterii de Vetericella expresse professis, pro apostasia et discursione per saeculum, religionis tamen habitu regulari minime dimisso. 56.  Ad idem, pro sororibus Anna de Sensiheym, Attilia et Dorothea de Galharesen, monasterii S. M. de Novallis [Novalis], de incontinentia et carnis contagio convictis. 57.  Ad idem, pro fratre Anthonio Hass, de monasterio de Capella, pro apostasia et dimissione habitus regularis. 58.  Ad idem, pro fratribus Paulo et Balthasar Langiren de Bildhusen, pro apostasia et dimissione habitus regularis. 59.  Ad idem, pro fratre Iacobo de Langleny, monacho de Longovado, pro contagio carnis. 60.  Ad idem, pro fratre Aegidio de Jumetry, monacho de Longovado, pro simili casu. 61.  Ad idem, pro fratre Nicolao de Latriceyo, eiusdem monasterii et pro simili casu. 62.  Ad idem, pro fratre Simone de Arcu, eiusdem monasterii, pro simili casu. 63.  Ad supplicationem abbatis de Sancta Cruce in Austria, praesens generale Capitulum gratiose et misericorditer dispensat cum fratre… (*locus vacuus*), eiusdem loci de Sancta Cruce expresse professo, ut non obstante infamiae et inhabilitatis nota, quam incurrit, vel incurrere potuit, illicentiatus discedendo a dicto monasterio de Sancta Cruce sub colore recurrendi ad dominum Cisterciensem, pro remedio iustitiae habendo, possit nihilominus, etc. IUDICES 64.  Dominis abbatibus de Claravalle, s. th. pr., et de Morimundo, et cuilibet eorum in solidum, praesens generale Capitulum dat plenam auctoritatem decidendi lites et querelas in praesenti Capitulo ventilatas, inter abbatem et conventum monasterii de Rigniaco et abbatem de Fonteneto, s. th. pr., necnon inter promotorem causarum Ordinis, et dictum abbatem de Fonteneto super hoc, quod dictus promotor praetendit dictum abbatem de Fonteneto graviter infregisse privilegia, statuta et auctoritatem Ordinis turbasse et impedivisse, necnon etiam querelam eidem praesenti generali Capitulo propositam pro parte Ioannis Foucaut, civis et habitatoris civitatis Cabilonensis, contra praefatos abbatem et conventum de Rigniaco, dictasque lites et querelas debito fine terminandi, in plenaria Ordinis potestate. 65.  Abbatibus de Sancto Sulpitio, de Rippalta, de Mataplana et Boeriis, et cuilibet ipsorum in solidum, praesens generale Capitulum committit et mandat, ut visis informationibus et supplicatione quibus praesens diffinitio annectitur, citent partes in dictis informationibus et supplicatione nominatas, et auditis audiendis, huiusmodi litem et causam fine debito terminent, in plenaria Ordinis potestate, invocato, *etc.* 66.  Praesens generale Capitulum committit domino abbati de Claravalle, s. th. pr., ut se informet de contentis in tractatu facto per abbatem et conventum de Fonteneto et alios ex altera parte, in dicto tractatu, quibus praesens diffinitio annectitur, nominatos, circa huiusmodi tractatus confirmationem vel infirmationem, et si invenerit huiusmodi tractatum ad utilitatem monasterii fore factum, ipsum approbet et confirmet, sin autem illum infirmet, casset et annullet. 67.  Dominis abbatibus de Firmitate et de Caroliloco, s. th. pr., praesens generale Capitulum committit, ut cognoscant et decidant de lite et quaestione mota per promotorem causarum Ordinis adversus abbatem de Chaloceyo, qui ad instantiam dicti promotoris causarum citatus fuerat ut compareret in praesenti Capitulo generali, ad quod personaliter, propter certas excusationes eidem generali Capitulo praesentatas et receptas, non comparuit, dictamque litem et causam debito fine terminent, in plenaria Ordinis potestate. EXCUSATIO ABSENTIUM 68.  Attentis viarum periculis, tam occasione armatorum per vias transeuntium, quam etiam pestis, proh dolor ! ubique pene vigentis, praesens generale Capitulum excusat omnes abbates, qui non venerunt ad generale Capitulum, sub poenis et censuris Ordinis omnes et singulos Ordinis abbates ad comparendum in proximo generali Capitulo, etc. 69.  Quia frater Georgius Aularge, monachus monasterii de Columna sufficienter citatus ad instantiam promotoris causarum et vocatus, in diffinitorio non comparuit, praesens generale Capitulum ipsum reputat contumacem. 70.  Idem pro fratre Ioanne Perini professo monasterii de Insula… etc., et executio commissa abbati de Escureyo. SUFFRAGIA 71.  Suffragia pro illustrissimo principe domino Francisco de Britannia, domite de Vertus, baroni Davangen, domino de Clizon et de Champlote. 72.  Item, pro nobili ac potenti domino Ioanni de Castrovillari, eiusque generoso filio Ioanni de Castrovillari, domino de Thil et eorum liberis utriusque sexus. 73.  Domino Ioanni Perard presbytero, Nicolao Migicier, eiusque consorti. 74.  Richardo Poille, nobili, cum fratre et uxoribus et liberis. Thomas Froichet. Magister Philibertus de Puys, burgensis de Surregio. Hugo Larcheti, nobilis scutifer de Vougeto. Pro nobili viro Ioanne Foucaut, cive Cabiloneuse, et Margarita eius uxore, ad instantiam abbatis de Fonteneto. 